دلوقتي ايه الدليل علي عدم تحريف القران يعني التواتر تمام بس انا مش شايفة ده كافي مش كل الصحابة جمعوا القران و لو في حد عايز يحرفه اثناء جمعه يعني يأتي باية غلط و اثنين يشهدوا علي صدقها او يحذفوا منه اي شئ جائز كما لو مات حد قبل جمع القران و كان يعلم ايه لم تصل فازاى نعرف ان ده ما نطق به النبي ؟
1- الدافع : الشخص اللي بيحرف دا أكيد هيكون منافق وفيه بلاوي الدنيا والآخرة ، وإلا مش هيكون كذاب لدرجة أنه يستجرأ يكذب على رب العالمين ، مش كده؟  بص بقى في حال نقلة القرآن كده وشوف. دا فضلًا أن رسول الله أخبر حذيفة بالمنافقين ، فلو في حد بيحرف في القرآن - يعني منافق- كان هيكشفه.  دا رقم واحد.  2-القرآن جمع مرتين ، الجمع العثماني هو الجمع الثاني ، بعد جمع أبو بكر رضي الله عنه ، اللي هو بعد موت النبي صلى الله عليه وسلم مباشرة ، وقبل ما الحفاظ يموتوا.  اللي حصل في عهد عثمان هو الجمع الثاني ، اللي تم فيه اعتماد مصحف واحد فقط ، وإحراق الباقي.  3-واللي عاوز يحرفه أثناء جمعه دا ، هيتكشف ، لأنه مش الحافظ الوحيد للآية دي ، بالعكس ، كل اللي قاعدين أغلبهم كان حافظها إلا في النادر.  4- ومستحيل تواطؤ الجامعين في أول جمع ، والجامعين في تاني جمع على أنهم يحذفوا نفس الآية ، ونفس الكلام ، في كل مرة ، إلا لو كانوا "كلهم" متفقين ، ودا برضه مستحيل.  5- ومافيش حاجة من القرآن اختفت بموت حافظ للقرآن ، لأنه زي ما بأقولك ، الآية ما كانتش عند واحد بس يعني.  6- القرآن كاملًا عرض على النبي صلي الله عليه وسلم قبل موته مرتين في نفس العام ، واقرأه للحفاظ بهذه العرضة كما هي بالضبط ، فهو القرآن الكامل قريء بهذه العرضة.  7- "ولو كان من عند غير الله لوجدوا فيه اختلافًا كثيرًا" ، آية شاهدة على أن التحريف ما حصلش ، لأن الأيادي البشرية لما تخش في كلام رباني بتبان ، زي ما بانت في كتب النصارى واليهود بجلاء.  8- لو كان حرّف ، ليه ماحدش من الصحابة خد باله ، خد بالك حفظة القرآن الكريم كاملًا كانوا قليل نعم ، لكن حفظة السورة والسورتين كانوا كثييييير جدًا ، وتلقوها "بالسماع" مش بالصحائف ، فدلوقتي ، كل دول كانوا مغفلين؟  أو مثلًا ما شافوش المصحف؟  اللي بتقوله دا أيضًا مستحيل. 9- لو شكينا في القرآن من حيث طريقة النقل ، فما فيش أي حاجة في الدين أصلًا صحيحة ، لأن السنة نقلت إلينا بنفس الطريقة ، ولأن الدين كله على بعضه نقل لنا بنفس الطريقة؟  10- الناس اللي قرروا يضحوا "بحياتهم" وأرواحهم ، وأموالهم ، وكل حاجة في حياتهم ، عشان يآمنوا بالنبي ، تفتكر يعني ، ليه واحد فيهم هيقرر يحرف القرآن يعني؟ ممكن يترد من وجوه كتير قوي صراحة على حاجة زي دي.